И.П.И.

# Институт за пазарна икономика

бул. “Патриарх Евтимий” 10, София 1000

тел./факс: (+359 2) 952 62 66, 952 35 03

ел. поща: [mail@ime.bg](mailto:mail@ime.bg)

страница в Интернет: [www.ime.bg](http://www.ime.bg)

изх. № 64/12.07.2017 г.

ДО

Г-ЖА мЕНДА СТОЯНОВА

ПРЕДСЕДАТЕЛ НА КОМИСИЯТА ПО БЮДЖЕТ И ФИНАНСИ

нАРОДНО СЪБРАНИе НА рб

**Относно**: Становище на Институт за пазарна икономика относно предложения за нова регулаторна рамка за иновативните нагреваеми тютюневи изделия.

Уважаема г-жо Стоянова,

В момента парламентът обсъжда предложения за промени в акцизите за тютюневите изделия. В тази връзка ИПИ публикува кратък доклад върху нуждата от нова регулаторна рамка за иновативните нагреваеми тютюневи изделия, които навлизат бързо в пазарите от ЕС. Докладът съдържа конкретни предложения за дефиниция, данъчна основа и акцизна ставка върху нагреваемите продукти. Представяме на Вашето внимание основни акценти от доклада. Последният също е изпратен към това становище.

**Нова акцизна рамка за иновативните „нагреваеми“ тютюневи изделия**

През 2016 г. приходите от акциз върху тютюневите изделия в България достигнаха 2,3 млрд. лв. Само в периода 2014-2016 г. ръстът е с 29% или с цели 517 млн. лв. Традиционно у нас до 98-99% от общите приходи от акциз върху тютюневите изделия се генерират от цигарите. През последните години, обаче, приходите от акциза върху тютюн за пушене също нарастват и достигат 40 млн. лв. през 2016 г. За сравнение, те са под 1 млн. лв. през 2007-2008 г. и около 20-25 млн. лв. през 2010-2014 г. Понастоящем България има данъчен календар за акциза върху цигарите, с който страната трябва да достигне плавно и предвидимо минималните ставки, изисквани в ЕС до 2018 г., като на ниво ЕС не се очакват скоро нови изисквания за акциза върху традиционните тютюневи изделия.

**Нови алтернативи за пушачите**

Пазарът става все по-отворен за различни нови алтернативи на тютюнопушенето, които в дългосрочен план могат да бъдат важни за фискалната политика. Иновативните тютюневи изделия, сред които са и т.нар. нагреваеми тютюневи изделия, трябва да бъдат обект на подходящо законодателно третиране и към тях следва да се прилага адекватна фискална рамка – нещо, което вече се случва в други държави в ЕС. Твърде възможно е още през 2018 г. в ЕС да започне да се обсъжда въвеждането на нови категории тютюневи изделия в европейското акцизно законодателство, които ще се отнасят към изделията без горене на тютюна, а именно нагреваемите тютюневи изделия.

В много държави в Европа вече са приети законодателни разпоредби, с което регулаторната рамка компенсира изоставането си в сравнение с бързото навлизане на новите изделия на пазарите. Поне девет държави-членки вече са въвели новата категория за нагреваемите тютюневи изделия в акцизното си законодателство, като са предвидили дефиниция и съответния данъчен режим за тях. Тези държави са Гърция, Хърватска, Италия, Латвия, Унгария, Португалия, Румъния, Словения и Словакия.

България също трябва да бъде готова да посрещне новите тютюневи изделия на вътрешния си пазар, като бързо приеме съответната фискална рамка. На базата на потенциала за намалена вреда от тези нагреваеми продукти в сравнение с обикновените цигари и като се вземат предвид практиките в много други държави-членки на ЕС, е необходимо да се допълни Закона за акцизите и данъчните складове с нови разпоредби, които да обхванат новите нагреваеми тютюневи изделия За целта е нужно да се приеме конкретна дефиниция за тези продукти, подходяща данъчна основа и начална ставка на акциза.

**Нагреваемите тютюневи изделия и регулацията им в България**

***Дефиниция***

Дефиницията за нагреваемите тютюневи изделия трябва да дава яснота, че те се използват чрез нагряване на тютюна, а не чрез горене. При тях няма дим, тоест те са бездимни тютюневи изделия.

***Данъчна основа***

Тъй като новите нагреваеми тютюневи изделия се характеризират с голямо разнообразие, което се очаква да се увеличава в бъдеще с появата на още иновации на пазара, общата акцизна основа следва да стъпи на нещо, което обединява всички тези продукти. В случая това е тютюнът в тях, което пък предполага данъчната основа да е на база количеството тютюн в продукта, а не на база някакво друго свойство, което може да се различава и да няма значение от фискална или здравна гледна точка.

***Акцизна ставка***

Като си има предвид, че тези продукти все още предстои да навлязат на българския пазар, първоначалната данъчна тежест трябва да бъде възможно най-ниска-от една страна, за да се тества пазара, а от друга, за да се стимулира навлизането на по-малко вредни алтернативи на цигарите. Предвид факта, че предстои бъдещо хармонизиране на акциза за нагреваемите тютюневи изделия в ЕС след 2018 г., най-прагматичният подход за България е да се определи нулева ставка за нагреваемите тютюневи изделия в краткосрочен план.

*Какво представляват нагреваемите тютюневи изделия?*

Нагреваемо тютюнево изделие е ново тютюнево изделие, което функционира на принципа на нагряване, а не на горене на съдържащия се в него тютюн. Нагретият тютюн не образува дим, а пара с тютюневи аромати и никотин. Макар че обикновено имат електронен елемент за нагряване, те са различни от добре познатите електронни цигари, тъй като съдържат тютюн.

При употребата им, вместо дим потребителите вдишват пара, като съставът ѝе значително по-прост от дима при цигарите. При нагряването на тютюна се отделят значително по-малко вредни съставки в сравнение с пушенето. Тези продукти не са безвредни, но вече са налице надеждни научни доказателства, че при тях вредното въздействие е значително намалено в сравнение с традиционните цигари.

От регулаторна гледна точка това означава, че нагреваемите тютюневи изделия, при спазване на строги правила за въвеждането им на пазара, ще са предпочитана алтернатива от гледна точка на опазване на здравето. От фискална гледна точка това означава, че макар и да може да се наложи акциз на тези продукти, данъчната тежест следва да е доста по-малка от най-ниската такава за тютюневи изделия за пушене.

|  |  |
| --- | --- |
| Виж доклада на ИПИ тук:  [Анализ на действащата регулация на тютюневи изделия с цел идентифициране на празноти в акцизното законодателство във връзка с новата категория нагреваеми тютюневи изделия](http://ime.bg/var/images/IME_Heated_Tobacco_17.pdf) | **За контакти:**  Петър Ганев, [ganev@ime.bg](mailto:ganev@ime.bg)  Десислава Николова, [dnikolova@ime.bg](mailto:dnikolova@ime.bg)  Телефон: 02 952 62 66 |

С уважение,

д-р Десислава Николова

и.д. изпълнителен директор, ИПИ